Poskantoor wil R3,7 miljard leenArgieffoto Die Suid-Afrikaanse Poskantoor nader tans banke om ŉ plaaslike leningspakket te onderhandel ter waarde van R3,7 miljard. Siyabonga Cwele, minister van telekommunikasie en posdienste, het gesê die Poskantoor benodig dié bedrag om sy bedrywighede te stabiliseer. Die regering sal ŉ waarborg aan die banke bied. “Die Poskantoor se finansiële stabiliteit bly ons hoogste prioriteit,” het Cwele in sy begrotingstoespraak gesê. “Die Poskantoor het vanjaar ŉ R650 miljoen-kontantinspuiting ontvang. Dit lyk miskien soos ŉ druppel in die emmer, aangesien die maatskappy tans ongeveer R3,7 miljard benodig.” Cwele het gesê hy is vol vertroue dat die uitvoerende hoof, Mark Barnes, die lening sal kan onderhandel. Barnes het tydens ŉ perskonferensie ná die debat gesê die poskantoor se waarnemende hoof finansiële beampte het Dinsdag aanvanklike gesprekke met banke gehou en hy sal komende Maandag self ook met hulle opvolgvergaderings hou. Cwele en Barnes het gesê bestuur kon met vakbonde onderhandel om ŉ staking te verhoed. “Ons het baie suksesvolle gesprekke met vakbonde gehou en binne 24 uur kon ons reël dat stakings vir minstens ŉ maand lank opgeskort word,” het Barnes aan verslaggewers gesê. Lees alle vorige berigte oor die Poskantoor op Maroela Media.